CELEX: 32015R1366
Language: da
Date: 2015-05-11 00:00:00
Title: Kommissionens delegerede forordning (EU) 2015/1366 af 11. maj 2015 om supplerende regler til Europa-Parlamentets og Rådets forordning (EU) nr. 1308/2013 for så vidt angår støtte til biavlssektoren

8.8.2015   
            
            
               DA
            
            
               Den Europæiske Unions Tidende
            
            
               L 211/3
            
         KOMMISSIONENS DELEGEREDE FORORDNING (EU) 2015/1366
   af 11. maj 2015
   om supplerende regler til Europa-Parlamentets og Rådets forordning (EU) nr. 1308/2013 for så vidt angår støtte til biavlssektoren
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 56, stk. 1, artikel 223, stk. 2, og artikel 231, stk. 1,
   under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (2), særlig artikel 106, stk. 5, og
   ud fra følgende betragtninger:
   
               (1)
            
            
               Forordning (EU) nr. 1308/2013 erstattede Rådets forordning (EF) nr. 1234/2007 (3) og fastsætter nye regler vedrørende støtte til biavlssektoren. Desuden gives Kommissionen beføjelse til at vedtage delegerede retsakter og gennemførelsesretsakter med hensyn dertil. For at sikre at støtteordningen fungerer efter hensigten inden for rammerne af det nye retlige grundlag, er det nødvendigt at vedtage visse regler i form af sådanne retsakter. Disse retsakter bør erstatte Kommissionens forordning (EF) nr. 917/2004 (4).
            
         
               (2)
            
            
               Af artikel 55 i forordning (EU) nr. 1308/2013 fremgår det, at medlemsstaterne kan udarbejde nationale programmer for biavlssektoren for en periode på tre år (»biavlsprogrammer«). Det er nødvendigt at fastsætte grundlaget for fordelingen af Unionens finansielle bidrag til de deltagende medlemsstater.
            
         
               (3)
            
            
               Antallet af bistader i de enkelte deltagende medlemsstater er en indikator for, hvor stor medlemsstatens biavlssektor er. Den enkelte deltagende medlemsstats andel af det samlede antal bistader i Unionen udgør et enkelt grundlag for fordelingen af Unionens bidrag til biavlsprogrammerne.
            
         
               (4)
            
            
               For at sikre en forsvarlig fordeling af Unionens midler, bør de deltagende medlemsstater have en pålidelig metode til at fastsætte antallet af bistader på deres område.
            
         
               (5)
            
            
               Eftersom antallet af bistader varierer alt efter årstiden, er det nødvendigt at fastlægge, hvornår på året antallet af bistader fastsættes.
            
         
               (6)
            
            
               Det er nødvendigt for Kommissionen at kende antallet af bistader i medlemsstaterne, ikke blot med henblik på at fordele Unionens bidrag til biavlsprogrammerne, men også for at følge udviklingen i antallet af bistader i medlemsstaterne, således at den kan vurdere virkningen af støtteforanstaltningerne i biavlssektoren og holde de europæiske borgere informeret. De deltagende medlemsstater bør derfor på årsbasis meddele Kommissionen antallet af bistader opgjort i henhold til denne forordning.
            
         
               (7)
            
            
               For at gøre det muligt for medlemsstaterne at gennemføre et omkostningseffektivt biavlsprogram, bør der fastsættes et specifikt minimumsbeløb for EU-støtte pr. program.
            
         
               (8)
            
            
               For at sikre en effektiv anvendelse af EU-midlerne til biavl er det nødvendigt, at medlemsstaterne undgår dobbeltfinansiering af biavlsprogrammerne i form af støtte til biavlssektoren i henhold til artikel 55 i forordning (EU) nr. 1308/2013 og støtte til udvikling af landdistrikterne i henhold til Europa-Parlamentets og Rådets forordning (EU) nr. 1305/2013 (5).
            
         
               (9)
            
            
               For medlemsstater, der ikke har indført euroen, er det nødvendigt at fastsætte regler for bestemmelse af den vekselkurs, der skal gælde for finansieringen af biavlsprogrammerne. Den udløsende begivenhed for den gældende vekselkurs, bør være den, der er omhandlet i artikel 34, stk. 1, i Kommissionens delegerede forordning (EU) nr. 907/2014 (6).
            
         
               (10)
            
            
               For at sikre en gnidningsløs overgang fra biavlsforanstaltningerne i forordning (EF) nr. 1234/2007 til foranstaltningerne i forordning (EU) nr. 1308/2013 bør medlemsstaterne have mulighed for at indlemme de nye biavlsforanstaltninger i artikel 55, stk. 4, i forordning (EU) nr. 1308/2013 i de biavlsprogrammer, der er godkendt før den 1. januar 2014.
            
         
               (11)
            
            
               Det er nødvendigt at fastsætte overgangsbestemmelser for fordelingen af Unionens bidrag til biavlsprogrammerne for 2017-2019. For at sikre kontinuitet med biavlsprogrammerne for 2014-2016 og sikre medlemsstaterne tilstrækkelig tid til at fastlægge en pålidelig metode til at fastsætte antallet af bistader, der er klar til indvintring mellem den 1. september og den 31. december, bør fordelingen af Unionens midler til biavlsprogrammerne for 2017-2019 ske på grundlag af det antal bistader, som medlemsstaterne oplyste i 2013 i deres biavlsprogrammer for 2014-2016.
            
         
               (12)
            
            
               Af hensyn til retssikkerheden og klarheden bør forordning (EF) nr. 917/2004 ophæves —
            
         VEDTAGET DENNE FORORDNING:
   Artikel 1
   Bistader
   I denne forordning forstås ved »bistade« den enhed, der rummer en honningbifamilie, og som bruges til produktion af honning eller andre biavlsprodukter eller honningbiavlsmateriale, og alle de dele, der er nødvendige for bifamiliens overlevelse.
   Artikel 2
   Metode til fastsættelse af antallet af bistader
   Medlemsstater, der indgiver nationale biavlsprogrammer, jf. artikel 55 i forordning (EU) nr. 1308/2013 (»biavlsprogrammerne«), skal have en pålidelig metode til hvert år mellem den 1. september og den 31. december at fastsætte, hvor mange bistader der er klar til indvintring på deres område.
   Artikel 3
   Meddelelse om antallet af bistader
   Fra 2017 skal de medlemsstater, der indgiver biavlsprogrammer, hvert år meddele Kommissionen, hvor mange bistader, der er klar til indvintring på deres område, i henhold til den metode, der er omhandlet i artikel 2.
   Artikel 4
   Unionens bidrag til biavlsprogrammerne
   Unionens bidrag til biavlsprogrammerne fordeles blandt medlemsstater med biavlsprogrammer i forhold til det gennemsnitlige samlede antal bistader, som den pågældende medlemsstat har meddelt Kommissionen i henhold til artikel 3 i de to kalenderår, der går umiddelbart forud for meddelelsen til Kommissionen om biavlsprogrammerne. Unionens minimumsbidrag er 25 000 EUR pr. biavlsprogram.
   Hvis det beløb, som en medlemsstat har anmodet Unionen om til sit biavlsprogram, er lavere end det beløb, der tildeles på baggrund af stk. 1, kan Unionens bidrag til de andre medlemsstaters biavlsprogram øges i forhold til det antal bistader, de hver især har meddelt Kommissionen.
   Artikel 5
   Undgåelse af dobbeltfinansiering
   Medlemsstaterne skal sikre, at der ikke sker dobbeltfinansiering af biavlsprogrammerne i form af støtte til biavlssektoren i henhold til artikel 55 i forordning (EU) nr. 1308/2013 og støtte til udvikling af landdistrikterne i henhold til forordning (EU) nr. 1305/2013.
   Artikel 6
   Udløsende begivenheder for vekselkursen
   For beløb, der er udbetalt som støtte til biavlssektoren i henhold til artikel 55 i forordning (EU) nr. 1308/2013, er den udløsende begivenhed for den gældende vekselkurs den, der er omhandlet i artikel 34, stk. 1, i delegeret forordning (EU) nr. 907/2014.
   Artikel 7
   Ophævelse
   Forordning (EF) nr. 917/2004 ophæves.
   Forordning (EF) nr. 917/2004 finder dog fortsat anvendelse på de biavlsprogrammer, der blev godkendt før den 1. januar 2014, og indtil disse programmer afsluttes.
   Artikel 8
   Overgangsforanstaltninger
   1.   Medlemsstaterne kan ændre de biavlsprogrammer, der blev godkendt før den 1. januar 2014, således at de omfatter de nye biavlsforanstaltninger i artikel 55, stk. 4, i forordning (EU) nr. 1308/2013.
   2.   Fordelingen af Unionens midler til biavlsprogrammerne for 2017-2019 sker på grundlag af det antal bistader, som medlemsstaterne meddelte i 2013 i deres respektive biavlsprogrammer for 2014-2016.
   Artikel 9
   Ikrafttræden
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 11. maj 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 347 af 20.12.2013, s. 671.
   
      (2)  EUT L 347 af 20.12.2013, s. 549.
   
      (3)  Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningsforordningen) (EUT L 299 af 16.11.2007, s. 1).
   
      (4)  Kommissionens forordning (EF) nr. 917/2004 af 29. april 2004 om gennemførelsesbestemmelser til Rådets forordning (EF) nr. 797/2004 om foranstaltninger for biavl (EUT L 163 af 30.4.2004, s. 83).
   
      (5)  Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005 (EUT L 347 af 20.12.2013, s. 487).
   
      (6)  Kommissionens delegerede forordning (EU) nr. 907/2014 af 11. marts 2014 om supplerende regler til Europa-Parlamentets og Rådets forordning (EU) nr. 1306/2013 for så vidt angår betalingsorganer og andre organer, finansiel forvaltning, regnskabsafslutning, sikkerhedsstillelse og brug af euroen (EUT L 255 af 28.8.2014, s. 18).